DIGRIET TAT-TRIBUNAL GĦAS-SERVIZZ PUBBLIKU

TAL-UNJONI EWROPEA

(It-Tieni Awla)

21 ta’ Ottubru 2015

Maria Lucia Arsène

vs

Il-Kummissjoni Ewropea

“Servizz pubbliku — Remunerazzjoni — Allowance tal-espatrijazzjoni — Kundizzjoni prevista fl-Artikolu 4(1)(b) tal-Anness VII tar-Regolamenti tal-Persunal — Perijodu deċennali ta’ referenza — Punt ta’ tluq — Newtralizzazzjoni tal-perijodi ta’ servizz imwettqa f’organizzazzjoni internazzjonali — Applikazzjoni b’analoġija tad-dispożizzjonijiet tal-Artikolu 4(1)(a) tal-Anness VII tar-Regolamenti tal-Persunal — Residenza abitwali barra mill-Istat ta’ assenjazzjoni qabel it-twettiq tas-servizz f’organizzazzjoni internazzjonali — Artikolu 81 tar-Regoli tal-Proċedura — Rikors manifestament infondat”

Suġġett:

Rikors, imressaq skont l-Artikolu 270 TFUE, applikabbli għat-Trattat KEEA skont l-Artikolu 106a tiegħu, li permezz tiegħu Maria Lucia Arsène titlob, minn naħa, l-annullament tad-Deċiżjoni tal-Kummissjoni Ewropea, tal‑11 ta’ Novembru 2013, li tirrifjutalha l-benefiċċju tal-allowance tal-espatrijazzjoni u, min-naħa l-oħra, li l-Kummissjoni tiġi kkundannata tħallasha din l-allowance sa mid-dħul fis-servizz tagħha, flimkien mal-interessi moratorji.

Deċiżjoni:

Ir-rikors huwa miċħud bħala manifestament infondat. Maria Lucia Arsène għandha tbati l-ispejjeż tagħha u hija kkundannata tbati l-ispejjeż sostuni mill-Kummissjoni Ewropea.

Sommarju

Uffiċjali — Remunerazzjoni — Allowance tal-espatrijazzjoni — Kundizzjonijiet għall-għoti — Residenza abitwali ’l barra mill-Istat Membru ta’ assenjazzjoni matul il-perijodu ta’ referenza — Kalkolu tal-perijodu — Newtralizzazzjoni ta’ perijodi ta’ servizz imwettqa għal Stat jew organizzazzjoni internazzjonali

(Regolamenti tal-Persunal, Anness VII, Artikolu 4(1)(b))

Fir-rigward tad-determinazzjoni ta’ meta jibda jiddekorri l-perijodu deċennali ta’ referenza previst fl-Artikolu 4(1)(b) tal-Anness VII tar-Regolament tal-Persunal, u fl-assenza ta’ indikazzjoni speċifika f’din id-dispożizzjoni, għandu jiġi nnewtralizzat, b’analoġija mad-dispożizzjonijiet tal-Artikolu 4(1)(a) tal-Anness VII tar-Regolamenti tal-Persunal, kull perijodu li matulu uffiċjal ikun wettaq servizz għal Stat jew organizzazzjoni internazzjonali. Dan ifisser li l-fatt li jkun wettaq funzjonijiet fis-servizz ta’ Stat jew f’organizzazzjoni internazzjonali ma jċaħħadx lill-uffiċjal inkwistjoni mid-dritt li jibbenefika mill-allowance tal-espatrijazzjoni iżda li l-punt meta jibda jiddekorri l-perijodu ta’ referenza għandu jiġi pospost speċjalment sabiex jiġi vverifikat li dan fil-verità jkun għadda għaxar snin ’il barra mit-territorju Ewropew tal-Istat li huwa għandu jew kellu n-nazzjonalità tiegħu mingħajr ma jaħdem matul dawn l-għaxar snin fis-servizz ta’ Stat jew ta’ organizzazzjoni internazzjonali.

Fil-fatt, minkejja li l-uffiċjal ikun irrisjeda b’mod abitwali ’l barra mit-territorju tal-Istat ta’ assenjazzjoni, filwaqt li kien fis-servizz ta’ Stat jew ta’ organizzazzjoni internazzjonali, ma jistax jitqies li l-imsemmi aġent ikun interrompa r-rabtiet permanenti stabbiliti mal-pajjiż ta’ assenjazzjoni li huwa għandu jew kellu n-nazzjonalità tiegħu. Huwa għalhekk is-sempliċi fatt li kien, matul il-perijodu deċennali ta’ referenza, fis-servizz ta’ Stat jew ta’ organizzazzjoni internazzjonali li jwaqqa’ l-preżunzjoni li r-rabtiet permanenti stabbiliti mal-pajjiż ta’ assenjazzjoni li l-persuna kkonċernata għandha jew kellha n-nazzjonalità tiegħu jistgħu jitqiesu li ġew interrotti.

(ara l-punti 36 u 46)

Referenza:

It-Tribunal għas-Servizz Pubbliku: sentenzi tal‑25 ta’ Settembru 2007, Cavallaro vs Il‑Kummissjoni, F‑108/05, EU:F:2007:164, punt 74; tal-5 ta’ Diċembru 2012, Grazyte vs Il‑Kummissjoni, F‑76/11, EU:F:2012:173, punti 50 u 54 u l-ġurisprudenża ċċitata, u tat-30 ta’ Ġunju 2014, Ohrgaard vs Il‑Kummissjoni, F‑151/12, EU:F:2014:8, punt 36